वामपंथी-अलगाववादी जुगलबंदी के चलते जेएनयू में लगे देश विरोधी नारों पर जब देशभर में आक्रोश उठ रहा था उसी समय कांग्रेस के युवराज इन नारों में आगामी विधानसभा चुनावों की हरी-भरी सम्भावनाएँ तलाश रहे थे। इस चक्कर में वामपंथी धड़ों के साथ कदमताल करते विश्वविद्यालय परिसर जा पहुँचे और "भारत की बर्बादी तक जंग लड़ने" का ऐलान कर रहे जंगजुओं के साथ कंधे से कंधा मिलाकर खड़े हो गए। मीडिया के कैमरों की चकाचौंध ख़त्म होते-होते कांग्रेस के अंदर ये अहसास गहराने लगा कि राहुल की इस कलाबाज़ी के चलते कहीं पार्टी औंधे मुँह नीचे न आ जाए। लीपापोती पर विचार होने लगा और जब देश के सभी विश्वविद्यालयों में तिरंगा फहराने की बात आई तो पता नहीं किसके निर्देश पर कांग्रेस कार्यकर्ता देश में स्थान-स्थान पर संघ कार्यालयों पर तिरंगा फहराने चल दिए।